Pohjois-Karjalan käräjäoikeus vapautti Lieksan kaupunginvaltuuston entisen puheenjohtajan ja kansanedustajaehdokkaan Ari Marjetan rikossyytteistä, sillä oikeuden mukaan teot kuuluivat normaaliin kanssakäymiseen.

Pohjois-Karjalan käräjäoikeus vapautti Lieksan kaupunginvaltuuston entisen puheenjohtajan ja SDP:n kansanedustajaehdokkaan Ari Marjetan rikossyytteistä. SINI HOLLSTRÖM

Pohjois-Karjalan käräjäoikeus vapautti Lieksan kaupunginvaltuuston entisen puheenjohtajan ja SDP:n kansanedustajaehdokkaan Ari Marjetan rikossyytteistä.

Syyttäjä vaati Marjetalle rangaistusta ensisijaisesti lapsen seksuaalisesta hyväksikäytöstä tai toissijaisesti seksuaalisesta ahdistelusta.

Tapaus käsiteltiin suljetuin ovin ja siihen liittyvä aineisto on julistettu salaiseksi. Oikeuden perjantaina antamasta julkisesta selosteesta käy ilmi, että syytteeseen johtaneet tapahtumat tapahtuivat viime vuoden helmikuussa Päijät-Hämeen alueella.

Marjeta oli tuolloin matkustanut matkailuautolla 17-vuotiaan nuoren naisen kanssa yhdessä kolmipäiväiselle kokousmatkalle, jonka aikana he yöpyivät mökissä.

Kaunis ja seksikäs

Marjeta oli menomatkalla pitänyt nuorta naista kädestä kahdesti ja kehunut häntä kauniiksi ja seksikkääksi.

Lisäksi hän oli oikeuden mukaan kertonut naiselle oman parisuhteensa ongelmista ja kertonut naisen olevan hänelle tärkeä.

Matkan aikana Marjeta oli halannut nuorta naista ja suukotellut poskelle kahdesti. Matkailuautossa Marjeta oli sanonut, että nainen voi tulla hänen viereensä sängylle lepäämään.

Selosteesta käy myös ilmi, että matkaan kuuluvan iltajuhlan jälkeisenä aamuna Marjeta oli ollut naiselle vihainen, sillä tämä oli lähtenyt juhlista nuoren miehen mukaan.

Oikeus: Normaalia kanssakäymistä

Pohjois-Karjalan käräjäoikeus arvioi, että Marjetan ja nuoren naisen välit olivat olleet matkaan asti lämpimät ja luottamukselliset.

Sen vuoksi oikeus piti Marjetan tekoja kyseisen kaltaiseen suhteeseen kuuluvana normaalina kanssakäymisenä, eikä niissä oikeuden mukaan ollut näyttöä seksuaalisesta tarkoituksesta. Mies ei myöskään ollut koskenut naista sukupuolielimiin tai muihin seksuaalisesti herkkiin kohtiin.

Koska Marjetaa vastaan nostetut syytteet kaatuivat oikeudessa, valtion on maksettava Marjetan lähes 15 000 euron oikeudenkäyntikulut sekä noin 7000 euroa todistelukuluja.

Juttua oikaistu 14.9.2018 kello 17:11. Lisätty otsikkoon tieto, että Marjeta ei ole enää kaupunginvaltuutettu.